FI Euroopan unionin virallinen lehti L 88/30

KOMISSION TÄYTÄNTÖÖNPANOPÄÄTÖS (EU) 2016/529,

annettu 31 päivänä maaliskuuta 2016,

unionin rahoitustuen vahvistamisesta Saksalle bluetongue-taudin torjuntaa koskevista hätätoimenpiteistä vuonna 2007 aiheutuneiden kustannusten kattamiseksi

(tiedoksiannettu numerolla C(2016) 1758)

(Ainoastaan saksankielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 36 artiklan 4 kohdan,

sekä katsoo seuraavaa:

(1) Komission asetuksessa (EY) N:o 349/2005 (2) vahvistetaan neuvoston päätöksessä 90/424/ETY (3) tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevat säännöt. Kyseisen asetuksen 7 artiklassa luetellaan ne asiakirjat, jotka unionin rahoitusta hakevan jäsenvaltion on toimitettava, sekä kyseisten asiakirjojen toimittamisen määräajat.

(2) Komission päätöksessä 2008/444/EY (4) säädetään unionin rahoitusosuudesta Saksalle kustannuksiin, joita kyseiselle jäsenvaltiolle on aiheutunut vuonna 2007 neuvoston päätöksen 2009/470/EY (5) nojalla toteutetuista toimenpiteistä bluetongue-taudin torjumiseksi. Sen mukaisesti Saksalle maksettiin ensimmäinen 950 000,00 euron suuruinen erä osana unionin rahoitusta.

(3) Osana unionin rahoitusta maksettiin toinen 1 950 000,00 euron suuruinen erä komission täytäntöönpanopäätöksen 2011/800/EU (6) mukaisesti ja kolmas 1 000 000,00 euron suuruinen erä komission täytäntöönpanopäätöksen 2014/131/EU (7) mukaisesti.

(4) Päätöksen 2008/444/EY myötä Euroopan parlamentin ja neuvoston asetuksen (EU, Euratom) N:o 966/2012 (8) ja erityisesti sen 84 artiklan vaatimuksia on noudatettu.

(5) Saksa toimitti 6 päivänä kesäkuuta 2008 komissiolle virallisen korvaushakemuksen, johon oli liitetty rahoituskertomus, tositteet sekä epidemiologinen kertomus kaikilta tiloilta, joiden eläimet on lopetettu ja hävitetty. Korvaushakemuksen määrä on 4 201 179,00 euroa. Toimivaltaisen tarkastusyksikön hallinnoiman paikalla suoritetun tarkastuksen aikana toteutettujen tarkastus- ja valvontatoimisen perusteella 239 629,65 euron määrää ei kuitenkaan pidetä tukikelpoisena asetuksen (EY) N:o 349/2005 5 artiklan mukaisesti.

(6) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

1. Vahvistetaan Saksalle vuonna 2007 bluetongue-taudin torjumiseksi toteutetuista hätätoimenpiteistä aiheutuneisiin kustannuksiin myönnettäväksi unionin rahoitusosuudeksi 3 961 549,35 euroa.

2. Vahvistetaan Saksalle maksettavan unionin rahoitusosuuden loppueräksi 61 549,35 euroa.

2 artikla

Tämä päätös on osoitettu Saksan liittotasavallalle.

Tehty Brysselissä 31 päivänä maaliskuuta 2016. Komission puolesta Vytenis ANDRIUKAITIS Komission jäsen

(1) EUVL L 189, 27.6.2014, s. 1.

(2) Komission asetus (EY) N:o 349/2005, annettu 28 päivänä helmikuuta 2005, neuvoston päätöksessä 90/424/ETY tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevista säännöistä (EUVL L 55, 1.3.2005, s. 12).

(3) Neuvoston päätös 90/424/ETY, tehty 26 päivänä kesäkuuta 1990, tietyistä eläinlääkintäalan kustannuksista (EYVL L 224, 18.8.1990, s. 19).

(4) Komission päätös 2008/444/EY, tehty 5 päivänä kesäkuuta 2008, yhteisön osallistumisesta Saksassa vuonna 2007 toteutettujen bluetongue-taudin torjuntaa koskevien hätätoimenpiteiden rahoitukseen (EUVL L 156, 14.6.2008, s. 18).

(5) Neuvoston päätös 2009/470/EY, tehty 25 päivänä toukokuuta 2009, tietyistä eläinlääkintäalan kustannuksista (EUVL L 155, 18.6.2009, s. 30).

(6) Komission täytäntöönpanopäätös 2011/800/EU, tehty 30 päivänä marraskuuta 2011, unionin osallistumisesta Saksassa vuonna 2007 toteutettujen bluetongue-taudin torjuntaa koskevien hätätoimenpiteiden rahoitukseen (EUVL L 320, 3.12.2011, s. 49).

(7) Komission täytäntöönpanopäätös 2014/131/EU, tehty 10 päivänä maaliskuuta 2014, unionin osallistumisesta Saksassa vuonna 2007 toteutettujen bluetongue-taudin torjuntaa koskevien hätätoimenpiteiden rahoitukseen (EUVL L 71, 12.3.2014, s. 18).

(8) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).